**ნენსი ჯეინ მეიერსი** (ინგლ. Nancy Jane Meyers; დ. 8 დეკემბერი, 1949, ფილადელფია, პენსილვანიის შტატი, ამერიკის შეერთებული შტატები) — ამერიკელი რეჟისორი, მწერალი და პროდუსერი. ცნობილია თავისი ფილმებით რომანტიკული კომედიის ჟანრში, მათ შორის *„მახე მშობლებისთვის"* (1998), *„შვებულება"* (2006) და *„სტაჟიორი"* (2015).

მეიერსი არის სცენარის ავტორი ფილმისა *„საიდუმლო ბენიამინი"* (1980), რომლისთვისაც ის „ოსკარის" ნომინანტი საუკეთესო სცენარისათვის გახდა.

ადრეული ცხოვრება
----------------

ნენსი მეიერსი 1949 წელს ფილადელფიაში დაიბადა. იგი ორი ქალიშვილიდან უმცროსი იყო. 

12 წლის მოს ჰარტის ავტობიოგრაფიის, *„პირველი აქტის"* წაკითხვის შემდეგ, იგი თეატრით დაინტერესდა და ადგილობრივ სპექტაკლებში მონაწილეობის მიღება დაიწყო. 1967 წელს მაიკ ნიკოლსის ფილმი, *„კურსდამთავრებული"* ნახა, რამაც სცენარის წერით დაინტერესებისკენ უბიძგა. 1970 წელს დაამთავრა ამერიკული უნივერსიტეტი ჟურნალისტიკის განხრით.

კინო-კარიერა
------------

მეიერსი 2008 წელს
1970 წელს უნივერსიტეტის დამთავრების შემდეგ, 22 წლის ასაკში, იგი ლოს-ანჯელესში გადავიდა. რამდენიმე წელი რედაქტორად მუშაობდა, ხოლო 1979 წელს დაწერა თავისი პირველი სცენარი ჩარლზ შიერის ფილმისთვის, სახელწოდებით *„საიდუმლო ბენიამინი"*. მეიერსი „ოსკარზე" საუკეთესო სცენარის კატეგორიაში იყო ნომინირებული. ამის შემდეგ მას და შიერს კიდევ რამდენიმე კოლაბორაცია ჰქონდათ. მათ შორისაა ფილმები: *„პატარძლის მამა"* (1991) და *„პატარძლის მამა 2"* (1995).

1998 წელს შედგა მეიერსის სარეჟისორო დებიუტი ფილმით *„მახე მშობლებისთვის"*, რომელიც 1961 წლის „დისნეის" ფილმზე არის დაფუძნებული.

2000 წელს მან თავისი კინოკომპანია, Waverly Films დააარსა.

2006 წელს გამოვიდა მეიერსის მორიგი ფილმი, სახელწოდებით *„შვებულება"*, რომელშიც მთავარ როლებს კეიტ უინსლეტი და კამერონ დიაზი ასრულებენ. მისი შემდეგი ფილმი იყო 2009 წლის *„მარტივი სირთულეები"* განქორწინებულ საცხობის მესაკუთრეზე (მერილ სტრიპი), რომელსაც რომანტიული ურთიერთობა აქვს თავის ყოფილ ქმართან (ალეკ ბოლდუინი). 2015 წელს გამოვიდა *„სტაჟიორი"*, რომელშიც ენ ჰეთეუეი და რობერტ დე ნირო თამაშობენ.

2017 წელს მეიერსი პროდუსერი იყო ფილმისა *„ისევ სახლში"*, რომელიც მისი შვილის, ჰეილი მეიერს-შიერის სარეჟისორო დებიუტია. ფილმში მთავარ როლს რიზ უიზერსპუნი ასრულებს.

2020 წლის სექტემბერში ნენსი მეიერმა *„პატარძლის მამის"* მესამე ნაწილის შესახებ განაცხადა. პირველი თიზერი 2020 წლის 23 სექტემბერს გამოვიდა. „მინი სიქველის" სცენარის ავტორი და რეჟისორი ნენსი მეიერსია. ფილმი „Zoom"-ში საოჯახო შეკრების შესახებ მოგვითხრობს. ფილმში როლებს ასრულებენ ისეთი ცნობილი მსახიობები, როგორებიც არიან სტივ მარტინი, დაიან კიტონი, კიმბერლი უილიამს-პისლი, კიერან კალკინი, ჯორჯ ნიუბერნი, მარტინ შორტი, ალექსანდრა შიპი და რობერტ დე ნირო. ფილმი 2020 წლის 25 სექტემბერს გამოვიდა.

პირადი ცხოვრება
---------------

1980 წელს ნენსი მეიერსი და ჩარლზ შიერი რომში დაქორწინდნენ. ისინი 1976 წლიდან ურთიერთობაში იმყოფებოდნენ. შეეძინათ ორი ქალიშვილი, ენ მეიერს-შიერი და ჰეილი მეიერს-შიერი. 1999 წელს ისინი განქორწინდნენ.

ფილმოგრაფია
-----------

| წელი |  | ქართულად | მშობლიური სახელწოდება | როლი |
| --- | --- | --- | --- | --- |
| 1979 | ფ | *„საიდუმლო ბენიამინი"* | *Private Benjamin* | სცენარისტი, პროდუსერი |
| 1984 | ფ | *„შეუთავსებელი წინააღმდეგობანი"* | *Irreconcilable Differences* | აღმასრულებელი პროდუსერი, სცენარისტი |
| 1984 | ფ | *„პროტოკოლი"* | *Protocol* | სცენარისტი |
| 1987 | ფ | *„ბეიბი ბუმი"* | *Baby Boom* | პროდუსერი, სცენარისტი |
| 1991 | ფ | *„პატარძლის მამა"* | *Father of the Bride* | პროდუსერი, სცენარისტი |
| 1992 | ფ | *„ერთხელ კანონის დარღვევა"* | *Once Upon a Crime* | სცენარისტი |
| 1994 | ფ | *„მე მიყვარს უსიამოვნებები"* | *I Love Trouble* | პროდუსერი, სცენარისტი |
| 1995 | ფ | *„პატარძლის მამა 2"* | *Father of the Bride Part II* | პროდუსერი, სცენარისტი |
| 1998 | ფ | *„მახე მშობლებისთვის"* | *The Parent Trap* | რეჟისორი, სცენარისტი |
| 2000 | ფ | *„რა სურთ ქალებს"* | *What Women Want* | პროდუსერი, სცენარისტი, რეჟისორი |
| 2003 | ფ | *„სიყვარული წესების გარეშე"* | *Something's Gotta Give* | რეჟისორი, სცენარისტი, პროდუსერი |
| 2006 | ფ | *„შვებულება"* | *The Holiday* | პროდუსერი, სცენარისტი, რეჟისორი |
| 2009 | ფ | *„მარტივი სირთულეები"* | *It's Complicated* | რეჟისორი, სცენარისტი, პროდუსერი |
| 2015 | ფ | *„სტაჟიორი"* | *The Intern* | პროდუსერი, სცენარისტი, რეჟისორი |
| 2017 | ფ | *„ისევ სახლში"* | *Home Again* | პროდუსერი |
| 2020 | ფ | *„პატარძლის მამა 3"* | *Father of the Bride, Part 3(ish)* | რეჟისორი, სცენარისტი |

რესურსები ინტერნეტში
--------------------

* ნენსი მეიერსი IMDB-ზე

* Vulture-ს ინტერვიუ მეიერსთან

* ნენსი მეიერსის ბიოგრაფია

* ნენსი მეიერსის ინტერვიუ Vanity Fair-თან

* The Guardian ნენსი მეიერსის შესახებ

სქოლიო
------

1. ↑
2. ↑